Juurakon tuulivoimapuisto

Juurakon tuulivoimapuisto on Pohjois-Pohjanmaalla Kalajoen Mehtäkylällä sijaitseva tuulivoimapuisto, jossa toimii 7 tuulivoimalaitosta. Niiden kokonaiskapasiteetti on 40 megawattia ja vuosituotanto on noin 125 gigawattituntia. Tuulivoimapuiston on rakentanut saksalainen VSB Group, ja sen omistaa Tuulipuisto Juurakko Oy, joka on Helenin ja Ålandsbankenin yhteinen tytäryhtiö.
Samaa sähköasemaa hyödyntää Juurakon aurinkovoimapuisto, joka valmistui tuulivoimapuiston lähelle vuonna 2023. Sen kapasiteetti on 13 piikkimegawattia ja vuosituotanto noin 11 gigawattituntia. Aurinkopuiston rakensi ja sen omistaa pirkkalalainen Solarigo Systems Oy. Aurinkovoimapuiston yhteydessä on uutisoitu sen olevan osa pohjoismaiden ensimmäistä tuuli-aurinko-hybridipuistoa.
Yleistä.
Tuulivoimapuisto sijaitsee noin 10 kilometriä Kalajoelta koilliseen ja kunnan pohjoisrajan tuntumassa. Tuulipuisto sijaitsee alueen peltomaiden väliin jäävällä metsäalueella, joka on suoperäistä ja paikoin kallioista aluetta. Vasannevan peltoalue sijaitsee lounaassa ja Yppärinjoen jokilaakson peltoalueen koillispuolella. Voimala-alue sijaitsee Haminakallion, Mustakorven, Väärähännän ja Juurakkonevan seuduilla. Metsätalousmaat ovat tiheään ojitettuja. Tuulipuiston pituus on 3,1 kilometriä, leveys 1,3 kilometriä, ja kaikki voimalaitokset sisällensä sulkevan alueen pinta-ala on 1,7 neliökilometriä. Tuulipuistoksi kaavoitetun alueen pinta-ala on 2,5 neliökilometriä ja se on kokonaan yksityisomistuksessa. Lähin asutus sijaitsee Vasannevalla, Välimaanperällä, Översinperällä ja Mehtäkylällä. Voimala-alueen huoltotiet alkavat Mehtäkylän läpi kulkevalta yhdystieltä 7840.
Tuulivoimalaitokset ovat saksalainen Nordexin valmistamaa N163-mallia, jonka napakorkeus on 148 metriä, tuuliturbiinin halkaisija 163 metriä, ja jonka kapasiteetti on 5,7 megawattia. Voimaloiden tuotantotehoa on paranneltu hieman mallin peruskapasiteetista. Voimalat sijaitsevat 27–40 metrin korkeudella mpy.
Voimaloiden tuottama sähkö johdetaan maakaapeleissa 20 kilovoltin jännitteellä alueen koillispuolella noin kuuden kilometrin päässä sijaitsevalle Fingridin Jylkän sähköasemalle. Sähköasemalle tulee usealta tuulivoimapuistolta sähköä, ja kun Juurakon tuulipuiston liityntää suunniteltiin vuonna 2022, tehtiin sähköasemalle merkittävä laajennustyö. Laajennus riitti myös Juurakon aurinkopuiston tarpeisiin. Puistojen sähkö siirretään sähköasemalle maahan kaivettua maakaapelilinjaa pitkin. Sieltä tuotettu sähkö johdetaan 110 kilovoltin jännitteellä kantaverkkoon.
Historiaa.
Joukko paikallisia maanomistajia olivat vuonna 2012 käynnistämässä hanketta. Tuulivoimapuistohankkeen suunnittelu aloitettiin vuonna 2013 Juola Holding Oy:n toimesta (nykyään Aalo Oy ). Yhtiö jätti toukokuussa 2013 Pohjois-Pohjanmaan ELY-keskukselle pyynnön harkita YVA-menettelyn soveltamista Juurakon tuulipuistohankkeessa. Hanke sisälsi kahdeksan teholtaan kolmen megawatin tuulivoimalaitosta, joiden napakorkeus olisi enintään 140 metriä ja tuuliturbiinin halkaisija 130 metriä. Hankealueen pinta-ala oli tuolloin 240 hehtaaria. Tuulipuistolle olisi tullut oma 110 kilovoltin sähköasema ja sisäinen 20 kilovoltin maakaapeliverkko. ELY-keskus päätti heinäkuussa 2013, ettei hankkeessa tarvinnut soveltaa YVA-menettelyä. Seudulla tehtiin aluksi luonto- ja ympäristöselvityksiä, jotka jatkuivat aina vuoteen 2015 asti. Tuulivoimapuiston osayleiskaava hyväksyttiin lokakuussa 2015 ja se sai samana vuonna lainvoiman. Samalla hanke sai ympäristöluvan. Tuulipuistohanke siirtyi vuonna 2016 kokonaan VSB:n omistukseen, joka siirsi omistuksen uuden tytäryhtiönsä Uusiutuva Energia Juurakko Oy:lle. VSB Groupin tytäryhtiön VSB Uusiutuva Energia Suomi Oy:n toimesta. VSB:n pääkonttori sijaitsee Saksan Dresdenissä ja sillä on vuodesta 1996 asti yli 600 tuulipuiston kokemus suunnittelutyöstä Keski-Euroopassa.
Heinäkuussa 2020 tarkistettiin osayleiskaavaa seuraavasti. Koska tuulivoimaloiden kapasiteetti oli kasvanut, ajateltiin rakentaa suurempia tuulivoimaloita. Niiden siipien pituus ja tornin korkeusvaatimukset olivat aiempaa suurempia, joten osayleiskaavan rajoituksia pyrittiin muuttamaan. Samalla todettiin, että suuremmat tuulivoimalaitokset eivät enää mahtuisi kaava-alueelle. Osayleiskaavaa muutettiin niin, että siitä poistettiin neljä tuulivoimalaitosta ja jäljelle jääneiden rinnalle rakennettaisiin suunnittelutarveratkaisuin myönnetyt kolme tuulivoimalaa sijoitettaisiin kaava-alueen ulkopuolelle. Kalajoen kaupunki hyväksyi tämän esityksen elokuussa 2020. Lopulta kolme voimalaa rakennettiin voimala-alueen kaakkoispuolelle ja kaikkien voimaloiden enimmäiskorkeus kasvoi 230 metriin.
Tuulivoimapuiston rakentaminen käynnistyi vuonna 2021, vaikka rakennusluvat oli myönnetty jo vuonna 2017. Rakentamisesta vastasi NYAB Oy, joka on ruotsalainen tuulivoimapuistojen rakentaja. Yhtiö valitsi paikalliseksi urakoitsijaksi kalajokisen Suomen Maastorakentajat Oy:n. Elokuussa 2021 raudoitettiin perustuksia ja rakennettiin maakaapeliverkostoa. Ensimmäiset perustukset valettiin syyskuussa ja sähköasemaa rakensi VEO Oy, jonka työt alkoivat myös syyskuussa. Voimala-alueelle rakennettiin kolme kilometriä uutta tietä, kunnostettiin 6,5 kilometriä metsäautoteitä, sisäiseen sähköverkkoon tarvittiin kuusi kilometriä maakaapelia ja ulkopuolisiin siirtolinjoihin yhdeksän kilometriä maakaapelia, jotka kaivettiin maahan peltoon tai teiden viereen. Nostokenttiä rakennettiin yhteensä 1,2 hehtaaria ja kuhunkin voimalaitoksen perustukseen tarvittiin 800 kuutiometriä betonia.
Lokakuussa julkistettiin tieto, että VSB ja Solarigo Systems Oy solmivat yhteistyösopimuksen tuulivoimapuiston laajentamiseksi tuuli-aurinko-hybridipuistoksi. Solarigo Systems rakentaisi aurinkovoimapuiston tuulivoimapuiston lähelle ja sen sähkö johdettaisiin valtakunnan verkkoon tuulipuiston sähköverkon kautta. Tällöin hybridipuisto tuottaisi yhteensä noin 136 gigawattituntia sähköenergiaa vuodessa.
Sekä perustusten valaminen että maakaapeliverkon rakentaminen valmistui syksyn aikana. Tuulivoimalaitokset oli hankittu saksalaiselta Nordexilta. Nordex aloitti voimaloiden osien toimitukset huhtikuussa 2022 Raahen satamaan. Osien kuljettamiseen tarvittiin erikoiskuljetuksia, joiden reitti kulki Kalajoella Mehtäkyläntien ja Vaasannevantien kautta voimala-alueelle. Osien saapuessa paikalle, niitä alettiin heti pystyttämään. Ensimmäiset kolme tuulivoimalaa kytkettiin sähköverkkoon ja niiden sähköntuotannon testiajot aloitettiin elokuussa 2022. Viimeiset kuljetukset tapahtuivat kesäkuun loppupuolella, ja tuulipuiston kaupallinen sähköntuotanto alkoi marraskuussa. Tuulivoimapuiston avajaiset vietettiin marraskuun alussa.
Heinäkuussa 2022 uutisoitiin kaupasta, jossa VSB myi sekä tämän että Karahkan tuulivoimapuiston yhteisesti helsinkiläiselle Helenille ja ahvenanmaalaiselle Ålandsbankenille. Myyntihetkellä Karhakan tuulipuiston rakentamista oltiin aloittamassa ja Juurakon tuulipuisto oli rakentamisvaiheessa. Yhtiö muutettiin yrityskaupan yhteydessä syyskuussa 2022 uudelle nimelle Tuulipuisto Juurakko Oy.